การเมืองป่วน!ทำยอดทุนสำรองทางการลด1.95 หมื่นล.
ธปท.เผยยอดทุนสำรองทางการลดลง 1.95 หมื่นล้านบาท คาดสาเหตุจากสถานการณ์การเมืองรุนแรง ทำให้นักลงทุนโยกเงินหนี และรายได้ท่องเที่ยวที่เป้นเงินตราต่างประเทศลดลง
11 มิ.ย. 2553

ธปท.เผยยอดทุนสำรองทางการลดลง 1.95 หมื่นล้านบาท คาดสาเหตุจากสถานการณ์การเมืองรุนแรง ทำให้นักลงทุนโยกเงินหนี และรายได้ท่องเที่ยวที่เป้นเงินตราต่างประเทศลดลง 
ธนาคารแห่งประเทศไทย(ธปท.) รายงานทุนสำรองระหว่างประเทศ ล่าสุด ณ วันที่ 4 มิ.ย.ปีนี้ อยู่ที่ระดับ 1.428 แสนล้านเหรียญสหรัฐ ลดลง 600 ล้านเหรียญสหรัฐหรือประมาณ 1.95 หมื่นล้านบาท หากคิดอัตราแลกเปลี่ยนที่ 32.50 บาท/เหรียญสหรัฐ จากสิ้นสัปดาห์ก่อนเคยอยู่ที่ระดับ 1.434 แสนล้านเหรียญสหรัฐ  ขณะที่ฐานะสุทธิการซื้อขายเงินตราต่างประเทศแลกกับเงินบาทล่วงหน้าอยู่ที่ 1.27 หมื่นล้านเหรียญสหรัฐ  ลดลง 300 ล้านเหรียญสหรัฐ จากสิ้นสัปดาห์ก่อนหน้าอยู่ที่ 1.3 หมื่นล้านเหรียญสหรัฐ
อย่างไรก็ตาม ระดับทุนสำรองฯในเดือนพ.ค.ลดลงอย่างต่อเนื่องตลอดทั้งเดือน โดยเมื่อเทียบระดับทุนสำรอง ณ วันที่ 7 พ.ค.ซึ่งอยู่ที่ 1.464 แสนล้านเหรียญสหรัฐ กับทุนสำรองฯ ณ 4 มิ.ย.ลดลงถึง 3,600 ล้านเหรียญสหรัฐ หรือประมาณ 1.17 แสนล้านบาท 
ด้าน ปริมาณเงินหมุนเวียนในระบบหรือเงินที่หมุนเวียนในมือประชาชน รวมถึงเงินฝากที่อยู่ในระบบสถาบันการเงินปัจจุบันอยู่ที่ระดับ 1.077 ล้านล้านบาท เพิ่มขึ้น 1,100 ล้านบาท จากสิ้นสัปดาห์ก่อนที่ 1.076 ล้านล้านบาท สะท้อนภาวะความต้องการจับจ่ายใช้สอยที่เพิ่มขึ้นตามแนวโนเมการฟื้นตัวของเศรษฐกิจที่เริ่มปรับตัวในทิศทางที่ดีขึ้น
นายเชาว์ เก่งชน กรรมการผู้จัดการ ศูนย์วิจัยกสิกรไทย เปิดเผยว่า สาเหตุการลดลงของทุนสำรองน่าจะเป็นผลจากภาวะเงินทุนเคลื่อนย้ายเงินลงทุนในตลาดหุ้นหนีจากไทย เนื่องจากกังวลสถานการณ์การชุมนุมทางการเมือง และส่วนหนึ่งน่าจะเป็นเพราะรายได้จากภาคการท่องเที่ยว ที่เคยมีในรูปเงินตราตราประเทศจากนักท่องเที่ยวต่างชาติก็ลดลงด้วย